Østberg har ikke gitt opp å ta igjen Hirvonen
- Det går bra, men vi hadde ønsket det hadde gått enda bedre i dag. Vi har ikke klart å fortsette å ta innpå Hirvonen, sier Mads Østberg til VG Nett. For de store navnene røk ut én etter én på fredagens fartsprøver. Både Sebastien Loeb, Petter Solberg og Jari-Matti Latvala har tapt mye tid, og er sjanseløse på seieren. - I går var det ekstreme forhold. Vi så ingenting. Det var tåke, regnet øste ned og det lå mye vann i veien, forteller Østberg, og legger til at han er glad han kom seg igjennom dagen. - I dag har det vært langt bedre forhold. Det har ikke regnet, tåken er borte og det er bedre feste på veien. Men det er fortsatt mye vann, så man må ta hensyn, sier han. Østberg startet dagen som nummer tre, og etter halvkjørt dag har han festet grepet om andreplassen. Nordmannen er 22,2 sekunder foran Evgeny Novikov, mens det er 47,3 sekunder opp til ledende Mikko Hirvonen etter 13 av 22 fartsprøver. - Slik forholdende er nå er det for langt opp. Vi må ha de spesielle forholdende fra i går tilbake om vi skal kunne ta igjen Mikko. Så for øyeblikket fokuserer vi på andreplassen, men det er meldt regn og dårlig vær i morgen. Vi gir aldri opp, sier han.Selv om Mikko Hirvonen ikke skal gjøre mange feil for at Mads Østberg skal ta sin første seier i WRC-klassen, er rallyføreren rolig. - Mikko skal ikke gjøre mange feil før Mads er der. Vi prøver å presse ham, men samtidig skal vi ikke gjøre noe overivrig. Mads tapte noen sekunder til Hirvonen på de siste etappene, men han er rolig, sier teamsjef i Adapta WRT Morten Østberg til VG Nett. - I disse værforholdene er det viktig å velge riktig dekk, og spare på dem. Så langt har vi vært heldige med valgene våre, fortsetter teamsjefen.Mens Østberg kjemper helt i toppen, jobber Petter Solberg knallhardt for å få med seg VM-poeng fra Portugal, etter at han kjørte ut fredag og tapte masse tid. Solberg har kjørt fort i hele dag, og har vunnet flere fartsprøver. Nordmannen er nå oppe på en niendeplass, med en syvendeplassen innenfor rekkevidde. - Det var tøft å kjøre i mudderet, men det har vært en god morgen med to fartsprøveseirer, sa Solberg ifølge wrc.com. Dagens siste etappe avsluttes ved 19-tiden, mens rallyet avsluttes søndag.1. Mikko Hirvonen, Citroën 2. Mads Østberg, Ford +47,3 3. Evgeny Novikov, Ford + 1:09,5 4. Patrick Sandell, Mini +4:08,8 5. Martin Prokop, Ford + 5:02,3 ... 9. Petter Solberg + 6:31,5
Mads Østberg ligger 47,3 sekunder bak ledende Mikko Hirvonen etter halvkjørt Rally Portugal, men han har ikke gitt opp håpet om sin første seier.